Dlamini-Zuma verleng ramptoestandNkosazana Dlamini-Zuma, minister van samewerkende regering en tradisionele sake. (Foto: Kopano Tlape/GCIS) Dr. Nkosazana Dlamini-Zuma, die minister van samewerkende regering en tradisionele sake, het vandag die nasionale ramptoestand op Covid-19 tot 15 Maart 2022 verleng. Dit volg ná ŉ spesiale kabinetsvergadering om te bepaal tot watter mate die bestuur van die Covid-19-pandemie steeds die ramptoestand nodig het en die regsraamwerk om die virus buite die Wet op Rampbestuur te bestuur, sê die minister in ŉ verklaring. “Dit stel die regering in staat om alternatiewe maatreëls op te stel om verdere uitbrekings te monitor en te beheer.” Onder die huidige regulasies is byna alle ekonomiese en sosiale beperkings opgehef. “Die land en die res van die wêreld betree nou ŉ nuwe fase van die pandemie wat van ons vereis om met die virus saam te leef. Soos wat ons met hierdie nuwe periode van heraanpassing begin, moet ons almal gelei word deur die regulasies. “Lesse wat ons van ander lande geleer het, het gewys dat die opheffing van alle beperkings tot ŉ toename in gevalle kan lei. Ons moet dus steeds ons maskers te alle tye bly dra wanneer ons in die publiek is; sosiale afstand handhaaf; ons hande gereeld met seep of ontsmettingsmiddel was; en seker maak dat ons in ruimtes is wat behoorlik geventileer is. Ons moet onthou dat dit steeds ŉ strafregtelike oortreding is om nie ŉ masker te dra nie,” het sy bygevoeg. “Kom ons konsolideer wat ons tot dusver bereik het deur te voldoen aan Covid-19-regulasies en protokol. Ons het almal die verantwoordelikheid om lewens te red en te voorkom dat gesondheidsfasiliteite oorweldig word deur moontlike toekomstige variante. Ons maan dus almal om hul deel te doen en landswyd by die veldtog aan te sluit om mense aan te moedig om hulself te laat inent sodat ons almal veilig kan wees deur onsself en diegene om ons te beskerm.”